Predlog SKLEP SVETA o stališču, ki se sprejme v imenu Evropske unije v zvezi s predlogom za spremembo Carinske konvencije o mednarodnem prevozu blaga na podlagi zvezkov TIR (Konvencija TIR iz leta 1975) /* COM/2013/0276 final - 2013/0148 (NLE) */





OBRAZLOŽITVENI MEMORANDUM 1. OZADJE PREDLOGA 1.1. Razlogi za predlog in njegovi cilji Carinska konvencija o mednarodnem prevozu blaga na podlagi zvezkov TIR (Konvencija TIR) z dne 14. novembra 1975 je bila v imenu Evropske gospodarske skupnosti odobrena z Uredbo Sveta (EGS) št. 2112/78. Konvencija je v Uniji začela veljati 20. junija 1983. Namen predlaganega sklepa je, da Unija sprejme najnovejše spremembe Konvencije TIR, o katerih se je dogovorila Delovna skupina UNECE za carinska vprašanja, ki se nanašajo na prevoz, in jih je nadalje sprejel Upravni odbor za Konvencijo TIR iz leta 1975 pod pogojem zaključka notranjih postopkov EU. Upravni odbor je 5. julija 2012 v skladu z določbami iz člena 59(1) in (2) Konvencije generalnemu sekretarju posredoval predloge za spremembo člena 6(2)a in Priloge 9 k besedilu Konvencije, ki jih je sprejel na svoji triinpetdeseti seji 9. februarja 2012 v Ženevi. Generalni sekretar je 10. julija izdal depozitarno priglasitev C.N.358.2012.TREATIES z obvestilom, da bodo spremembe začele veljati 10, oktobra 2013, če pogodbenice do 10. julija 2013 ne bodo priglasile nobenih ugovorov na predloge sprememb. 1.2. Splošno ozadje S Konvencijo TIR, ki jo upravlja Gospodarska komisija Združenih narodov za Evropo (UNECE) s sedežem v Ženevi, je bil vzpostavljen carinski tranzitni postopek za mednarodni pretok blaga po cesti. Konvencija omogoča prehod blaga, za katerega velja odlog plačila carin in davkov, prek mednarodne meje z minimalnim posredovanjem carinskih organov med prevozom. Z odpravo tradicionalnih ovir za mednarodni pretok blaga sistem TIR spodbuja razvoj mednarodne trgovine. Z zmanjšanjem zamud pri tranzitu omogoča znatne prihranke pri prevoznih stroških. Najpomembnejša prednost sistema je, da Konvencija TIR v okviru mednarodne verige jamstev zagotavlja sorazmerno enostaven dostop do zahtevanih jamstev. Delovna skupina UNECE za carinska vprašanja, ki se nanašajo na prevoz, je soglašala, da so nekatere spremembe Konvencije TIR nujne. Te spremembe zadevajo spremembo člena 6 Konvencije TIR, da se uvede novi del III Priloge 9 h Konvenciji TIR, ki določa pogoje in zahteve, ki jih mora izpolnjevati mednarodna organizacija, pooblaščena za prevzem odgovornosti za učinkovito organizacijo in delovanje mednarodnega garancijskega sistema ter za tiskanje in distribucijo zvezkov TIR. Ta mednarodna organizacija je trenutno Mednarodna organizacija cestnega prometa (IRU). Novi del III Priloge 9 bo dopolnjeval namen Priloge 9, ki opredeljuje dostop do postopka TIR za zasebni sektor in že obravnava dovoljenja nacionalnih združenj za izdajanje zvezkov TIR ter dovoljenja fizičnih in pravnih oseb za uporabo zvezkov TIR. 1.3. Obstoječe določbe na področju predloga Člen 6 in pojasnjevalne opombe k členu 6(2)a h Konvenciji TIR. 1.4. Usklajenost z drugimi politikami in cilji Unije Predlagani sklep je skladen s skupno politiko na področju trgovine in prevoza. Sistem TIR z zagotavljanjem lažjega cestnega prevoza omogoča, da blago potuje čez ozemlje 68 pogodbenic z minimalnim posredovanjem carinskih uprav, in v okviru mednarodne verige jamstev zagotavlja razmeroma enostaven dostop do zahtevanih jamstev. Poenostavitve, dosežene s Konvencijo TIR, so v skladu s prenovljeno lizbonsko strategijo. 2. POSVETOVANJE Z ZAINTERESIRANIMI STRANMI IN OCENA UČINKA 2.1. Posvetovanje z zainteresiranimi stranmi Posvetovalne metode, glavni ciljni sektorji in splošni profil vprašancev Posvetovanja o predlogu so bila opravljena z Mednarodno zvezo za cestni prevoz (IRU). Posvetovanja so potekala na sestankih odbora za carinsko zakonodajo (usklajevanje v Ženevi) in sejah Delovne skupine UNECE za carinska vprašanja, ki se nanašajo na prevoz. Povzetek in upoštevanje odgovorov Ugodno mnenje. 2.2. Zbiranje in uporaba izvedenskih mnenj Zunanje izvedensko mnenje ni bilo potrebno. 2.3. Ocena učinka Predlagane spremembe ne spreminjajo vsebine Priloge 9 h Konvenciji TIR. Vendar bo uvedba novega dela III dopolnila namen Priloge z jasno opredelitvijo vloge in odgovornosti vseh udeležencev v sistemu TIR zaradi preglednosti njegovega upravljanja. Ker ima mednarodna organizacija trenutno bistveno vlogo v sistemu TIR, bi morala Konvencija TIR tudi jasno opredeliti to organizacijo in pojasniti, kako bi bilo treba uporabljati postopek izdaje pooblastila tej organizaciji. Uvedba teh pogojev in zahtev v pravnem besedilu Konvencije TIR bo tudi poenostavila besedilo pisnega sporazuma med UNECE in mednarodno organizacijo v skladu s pojasnjevalno opombo 0.6.2 a-2. 3. PRAVNI ELEMENTI PREDLOGA 3.1. Povzetek predlaganih ukrepov Predlagani sklep določa stališče Unije glede predloga za spremembo Carinske konvencije o mednarodnem prevozu blaga na podlagi zvezkov TIR. 3.2. Pravna podlaga Člen 207 in člen 218(9) Pogodbe o delovanju Evropske unije. 3.3. Načelo subsidiarnosti Predlog sodi na področje, ki je v izključni pristojnosti Evropske unije (skupna trgovinska politika) in si zato ne zasluži pregleda v zvezi z načelom subsidiarnosti (člen 5(3) Pogodbe o delovanju Evropske unije). Predlagane spremembe sta predhodno sprejela Delovna skupina UNECE za carinska vprašanja, ki se nanašajo na prevoz, in upravni odbor za Konvencijo TIR. 3.4. Načelo sorazmernosti Predlog je v skladu z načelom sorazmernosti. Omogoča izvajanje spremembe mednarodnega sporazuma, ki že sam upošteva načelo sorazmernosti. 3.5. Izbira instrumentov Predlagani instrument: sklep. Mednarodni sporazumi in njihove spremembe se običajno prenesejo v pravni red Evropske unije s sprejetjem sklepa. 4. PRORAČUNSKE POSLEDICE Predlog ne vpliva na proračun Unije. 2013/0148 (NLE) Predlog SKLEP SVETA o stališču, ki se sprejme v imenu Evropske unije v zvezi s predlogom za spremembo Carinske konvencije o mednarodnem prevozu blaga na podlagi zvezkov TIR (Konvencija TIR iz leta 1975) SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 207 v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) Carinska konvencija o mednarodnem prevozu blaga na podlagi zvezkov TIR (Konvencija TIR) z dne 14. novembra 1975 je bila v imenu Unije odobrena z Uredbo Sveta (EGS) št. 2112/78 z dne 25. julija 1978[1] in je v Uniji začela veljati 20. junija 1983 [2]. (2) Prečiščena različica Konvencije TIR je bila objavljena kot Priloga k Sklepu Sveta 2009/477/ES z dne 28. maja 2009[3], v skladu s katerim Komisija prihodnje spremembe Konvencije objavlja v Uradnem listu Evropske unije z navedbo njihovega začetka veljavnosti. (3) Po obsežnih posvetovanjih je oktobra 2011 Delovna skupina UNECE za carinska vprašanja, ki se nanašajo na promet, sklenila, da je treba nekoliko spremeniti Konvencijo TIR. Te spremembe zadevajo člen 6 in uvedbo novega dela III Priloge 9 h Konvenciji TIR, ki določata pogoje in zahteve, ki jih mora izpolnjevati mednarodna organizacija, pooblaščena za prevzem odgovornosti za učinkovito organizacijo in delovanje mednarodnega garancijskega sistema ter tiskanje in distribucijo zvezkov TIR. (4) Predlagane spremembe Konvencije TIR uvajajo opredelitev mednarodne organizacije in jasno opredeljujejo postopek izdaje pooblastila tej organizaciji. Uvedba novega dela III Priloge 9 bo dopolnila njen namen, tako da bo jasno opredelila vloge in odgovornosti vseh udeležencev v sistemu TIR ter povečala preglednost njegovega upravljanja. Uvedba teh pogojev in zahtev v pravnem besedilu Konvencije TIR bo tudi poenostavila besedilo pisnega sporazuma med UNECE in mednarodno organizacijo v skladu s pojasnjevalno opombo 0.6.2 a-2. (5) Delegati vseh držav članic so se strinjali s predlogom sprememb v okviru odbora za carinsko zakonodajo (usklajevanje v Ženevi). (6) Upravni odbor za Konvencijo TIR je februarja 2012 na svoji 53. seji sprejel predlagane spremembe Konvencije TIR pod pogojem zaključka notranjih postopkov EU. (7) Upravni odbor je 5. julija 2012 v skladu z določbami iz člena 59(1) in (2) Konvencije generalnemu sekretarju posredoval predloge za spremembo člena 6(2)a in Priloge 9 k besedilu Konvencije, ki jih je sprejel na svoji triinpetdeseti seji v Ženevi 9. februarja 2012. Generalni sekretar je 10. julija izdal depozitarno priglasitev C.N.358.2012.TREATIES z obvestilom, da bodo spremembe začele veljati 10. oktobra 2013, če pogodbenice do 10. julija 2013 ne bodo priglasile nobenih ugovorov na predloge sprememb. (8) Zato bi bilo treba opredeliti stališče Unije o predlagani spremembi – SPREJEL NASLEDNJI SKLEP: Člen 1 Stališče, ki ga bo sprejela Evropska unija v upravnem odboru za Konvencijo TIR, bo temeljilo na osnutku spremembe, priloženem k temu sklepu. Člen 2 Ta sklep je naslovljen na države članice. Komisija spremembo po sprejetju objavi v Uradnem listu Evropske unije in pri tem navede datum njenega začetka veljavnosti. V Bruslju, Za Svet Predsednik PRILOGA V člen 6 se vstavi naslednji nov odstavek: Člen 6(2)a Spremenjeni odstavek 2a se glasi: 2a Upravni odbor mednarodno organizacijo pooblasti, da prevzame odgovornost za učinkovito organizacijo in delovanje mednarodnega garancijskega sistema. Pooblastilo se odobri, če organizacija izpolnjuje pogoje in zahteve iz dela III Priloge 9. Upravni odbor lahko pooblastilo prekliče, če navedeni pogoji in zahteve niso več izpolnjeni.“ V Prilogo 9 se vključi novi del III kot sledi: Priloga 9, novi del III Vstavljeni novi del III se glasi: Pooblastilo mednarodne organizacije, navedene v členu 6, da prevzame odgovornost za učinkovito organizacijo in delovanje mednarodnega garancijskega sistema ter tiskanje in distribucijo zvezkov TIR Pogoji in zahteve 1. Pogoji in zahteve, ki jih mora izpolnjevati mednarodna organizacija, da od upravnega odbora pridobi pooblastilo v skladu s členom 6(2)a Konvencije za prevzem odgovornosti za učinkovito organizacijo in delovanje mednarodnega garancijskega sistema ter tiskanje in distribucijo zvezkov TIR so naslednji: (a) dokaz o strokovni usposobljenosti in trdnem finančnem položaju za učinkovito organizacijo in delovanje mednarodnega garancijskega sistema ter organizacijski zmogljivosti za izpolnjevanje obveznosti v okviru Konvencije, in sicer z vsakoletno predložitvijo konsolidiranih računovodskih izkazov, ki jih ustrezno preveri mednarodno priznan neodvisni revizor; (b) odsotnost hujših ali ponavljajočih se kršitev carinske ali davčne zakonodaje; 2. V skladu s pooblastilom mora mednarodna organizacija: (a) pogodbenicam Konvencije TIR prek nacionalnih združenj, ki so včlanjene v mednarodno organizacijo, zagotoviti overjene kopije pogodbe globalnega jamstva ter dokazila o kritju jamstva; (b) pristojnim organom Konvencije TIR zagotoviti informacije o pravilih in postopkih, ki so določeni za izdajanje zvezkov TIR s strani nacionalnih združenj; (c) pristojnim organom Konvencije TIR enkrat letno zagotoviti podatke o zahtevkih, ki so bili vloženi, so v postopku, so plačani ali poravnani brez plačila; (d) pristojnim organom Konvencije TIR zagotoviti celotne in popolne informacije o delovanju sistema TIR, med drugim zlasti s pravočasnimi in dobro utemeljenimi informacijami o gibanju količine nezaključenih operacij TIR ter zahtevki, ki so bili vloženi, plačani ali poravnani brez plačila in bi lahko povzročili težave za pravilno delovanje sistema TIR ali težave za nemoteno delovanje njegovega mednarodnega garancijskega sistema; (e) pristojnim organom Konvencije TIR zagotoviti statistične podatke, razčlenjene po vrsti zvezkov TIR, ki so bili razdeljeni vsaki od pogodbenic; (f) Izvršnemu odboru TIR predložiti podatke o ceni distribucije, ki jo opravi mednarodna organizacija za vsako vrsto zvezka TIR; (g) sprejeti vse možne ukrepe za zmanjšanje nevarnosti ponarejanja zvezkov TIR; (h) sprejeti ustrezne korekcijske ukrepe, če so bile ugotovljene napake ali pomanjkljivosti pri zvezkih TIR in o njih poročati Izvršnemu odboru TIR; (j) v celoti sodelovati, če je Izvršni odbor TIR pozvan, da pomaga pri reševanju sporov; (k) zagotoviti, da je Izvršni odbor TIR nemudoma obveščen o kakršni koli težavi glede goljufivih dejavnosti ali drugih težav pri uporabi Konvencije TIR; (l) upravljati nadzorni sistem za zvezke TIR, določen v Prilogi 10 Konvencije, skupaj z nacionalnim garantnim združenjem, ki je včlanjeno v mednarodno organizacijo in carinske organe ter obvestiti pogodbenice in pristojne organe Konvencije o težavah, ki so se pojavile v sistemu; (m) pristojnim organom Konvencije TIR zagotoviti statistike in podatke o uspešnosti pogodbenic glede nadzornega sistema iz Priloge 10; (n) najmanj dva meseca pred začasnim datumom začetka veljavnosti ali podaljšanja pooblastila, podeljenega v skladu s členom 6(2)a Konvencije, skleniti pisni sporazum s sekretariatom Ekonomske komisije Združenih narodov za Evropo, kakor ga je pooblastil upravni odbor, v imenu katerega deluje, ki vključuje sprejem dolžnosti iz tega odstavka s strani mednarodne organizacije. 3. Ko garantno združenje obvesti mednarodno organizacijo o zahtevku za plačilo, mora le-ta v roku treh (3) mesecev obvestiti garantno združenje o svojem stališču glede zahtevka. 4. Za vse informacije, ki jih mednarodna organizacija po Konvenciji pridobi neposredno ali posredno in so zaupne narave ali so posredovane kot zaupne, velja obveznost varovanja poslovne skrivnosti in se ne smejo uporabiti ali predelati niti za komercialne namene niti za kateri koli drug namen razen tistih, za katere so bile posredovane, ali razkriti nobeni tretji stranki brez izrecnega dovoljenja osebe ali organa, ki jih je posredoval. Te informacije pa se lahko brez dovoljenja razkrijejo pristojnim organom pogodbenic te Konvencije, če obstaja dovoljenje ali je to obvezno storiti v skladu z določbami nacionalnega ali mednarodnega prava ali v zvezi s sodnim postopkom. Razkritje ali sporočanje informacij poteka v skladu z veljavnimi določbami o varstvu podatkov. 5. Upravni odbor ima v primeru neskladnosti z navedenimi pogoji in zahtevami pravico preklicati pooblastilo, podeljeno v skladu s členom 6(2)a. Če se pogodbenica odloči preklicati pooblastilo, začne odločitev veljati nič prej kot šest (6) mesecev po dnevu preklica. 6. Pooblastilo mednarodne organizacije pod zgoraj določenimi pogoji ne posega v obveznosti in dolžnosti organizacije iz te Konvencije. [1] UL L 252, 14.9.1978, str. 1. [2] UL L 31, 2.2.1983, str. 13. [3] UL L 165, 26.6.2009, str. 1.